Turun tuomiokirkon pääurut menivät rikki juuri ennen Katedraali soi! -kirkkomusiikkiviikon perjantai-illan konserttia.

– Pari minuuttia ennen kuin konsertti alkoi urut lähtivät soimaan itsekseen. Piinaava f ei vain lakannut soimasta. Katedraali soi! -viikon johtaja, kanttori Jukka Pietilä kertoo.

Häiriötä ei saatu korjattua ja äänestä päästiin eroon vain sillä, että pääurkujen moottori sammutettiin.

Konsertin kaksi ensimmäistä osaa, viulisti Manfred Gräsbeckin ja pianisti Mikko Heinisen esitykset kuultiin normaalisti, mutta urkutaiteilija Maija Lehtosen esittämä säveltäjä César Franckin urkuteos jäi väliin.

Konsertissa kuultiin sen sijaan ylimääräisenä kappale, jossa käytettiin kirkon kuoriurkuja.

Harjoituksissa edeltävinä päivinä urut olivat toimineet normaalisti. Tuomiokirkon pääurut ovat vuodelta 1980 ja ne ovat Suomen suurimmat mekaaniset urut. Ne on toimittanut Urkurakentamo Veikko Virtanen. Edellisen kerran pääurkujen toiminnassa oli häiriötä joulukuussa. Urkuja päästään korjaamaan ensi viikolla. Äänen jumiutumisen voi aiheuttaa esimerkiksi magneettihäiriö.

Katedraali soi! -viikko huipentuu sunnuntaina kirkko-oopperan konserttiversioon, jossa solisteina esiintyvät baritoni Esa Ruuttunen ja mezzosopraano Laura Mäkitalo. Se voidaan esittää ilman pääurkuja. Myös messut hoituvat ilman pääurkuja.